" Ásmundur Einar Daðason , þingmaður VG og bóndi , er ekki vinsæll í eigin flokki fremur en hinir af þremenningunum sem sátu hjá við afgreiðslu fjárlaga . Fullyrt er að Ásmundur sé lélegur ... Fullyrt er að Ásmundur ... fullyrt er að ... " Það er talsvert mikið fullyrt um Ásmund Einar Daðason í nýjasta sandkorni DV . Sama tuggan nema kannski rætnari en við höfum fengið að heyra í nokkrum fjölmiðlum landsins í aðdraganda jóla , Fréttablaðinu , vísi.is , Stöð 2 og nú síðast DV . Allir þessir fjölmiðlar hafa hamast á hinum unga galvaska þingmanni Dalamanna Ásmundi Einari Daðasyni . Hann leyfði sér að vera á móti því að sækja um aðild að ESB . Jú vegna þess að hann er fylginn sér , heiðarlegur , skeleggur og drengur góður . Ég er oftast sammála honum . Ekki alltaf . Enda er hann Ásmundur Einar . Ég er Ögmundur . Við erum á einu máli um grundvallarhugsjónir og stefnumið , ekki alltaf á einu máli um hvernig við eigum að ná þeim fram . Þetta er gangur lífsins . Og á aldrei að verða tilefni illinda - hvað þá vinslita . Ásmundur Einar er ekki bara í uppáhaldi hjá mér . Hann er vinsæll í þjóðfélaginu og einnig í eigin flokki þvert á það sem sandkornsritari DV staðhæfir í tilvitnuninni sem vísað er í hér að framan . En hvað veldur því að tilteknir fjölmiðlar sameinast um að rægja þennan ágæta mann ? Hver skrifar svona rugl ? Hver heldur um níðpennana á framangreindum fjölmiðlum ? Kannski gæti handhafi blaðamannaverðlauna BÍ fundið þetta út fyrir okkur . Kannski gæti hann haft upp á einhverjum Deep throat til hvísla að sér hver spunameistarinn er , ef hann þá er ekki sjálfur í sambandi við þann sem vefinn spinnur . Nú er að sýna verðlaunataktana .